Politiet i Skanderborg afhører rumænere, som skal have arbejdet med sort rengøring.

En villa i Låsby har huset en større gruppe rumænere, der mistænkes for at have arbejdet sort i rengøringsbranchen. Og villaen trækker spor til et rengøringsfirma i Pandrup. Ifølge Fagbladet 3F er 20 rumænere indlogeret på adressen, som politifolk sammen med Skat og Arbejdstilsynet torsdag har besøgt. - Vi har truffet 13 derude, 11 mænd og to kvinder, siger vicepolitikommissær Kristian Juliussen fra lokalpolitiet i Skanderborg. Mistanken går på, at rumænerne skal have arbejdet sort for et rengøringsfirma, som hører hjemme i Odense. - De er ikke registreret, siger Kristian Juliussen. Mistanken er opstået, fordi der har været en hel del trafik til og fra ejendommen. Officielt er kun to personer tilmeldt som boende på adressen - det er to polakker i kælderen. Torsdag afhøres de mange personer om, hvad de har lavet under opholdet i Danmark. De 13 er i alderen fra 25 til 55 år, oplyser politiet. Ifølge Fagbladet 3F har andre rumænere, der tidligere har boet samme sted, været beskæftiget med sort rengøring i både Aarhus, Odense og København for et selskab, som hører hjemme i Pandrup. Lønnen har ligget på cirka 3700 kroner om måneden, oplyser 3F.